આપણે એવું કહીએ છીએ કે, એ તો મારા લોહીમાં છે. લોહીના સંસ્કાર એટલે શું? આજે વિજ્ઞાને જબરદસ્ત પ્રગતિ કરી છે. લેબોરેટરીમાં રિપોર્ટ કઢાવીએ તો બધી જ ખબર પડી જાય કે લોહીમાં કેટલું હિમોગ્લોબીન છે, કેટલા વ્હાઇટ સેલ્સ છે, કેટલા રેડ સેલ્સ છે, કયા વાઇરસ છે અને બીજું શું શું છે? હજુ એવો કોઈ રિપોર્ટ નથી થતો જે બતાવી દે કે આના લોહીમાં કેટલી ખાનદાની છે! કેટલી દયા છે, કેટલી કરુણતા છે, કેટલી સારપ છે. એ તો આપણું વર્તન, આપણી વાણી, આપણો વ્યવહાર અને આપણી વૃત્તિ જ કહી શકે કે આપણા લોહીમાં કેટલી ખાનદાની છે! લોહીનો લેબોરેટરીનો રિપોર્ટ બીમારી જણાવી શકે, બહાદુરી નહીં. જીવલેણ તત્ત્વોની વાત બતાવી શકે, જિંદાદિલી નહીં. બીપીનું મશીન પ્રેશર માપી શકે, પ્રામાણિકતા નહીં. શ્વાસની ગતિ માપી શકાય, તડપ નહીં.